Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: A 26/1997. (IV. 25.) AB határozat az önkormányzati rendeletalkotás lényeges követelményeként fogalmazta meg,
Paragraph Index: 267

2. § a)—f) pontjaiban foglaltak részletes szabályait pedig a helyi önkormányzat rendeletében kell meghatározni. Az országgyűlési biztos általános helyettese megállapította, hogy a törvény nem szab határidőt a végrehajtási rendelet elkészítésére, de a helyi rendelet hiánya akadályozza a magasabb rendű jogszabály végrehajtását. A helyi rendelet hiányában a helyi önkormányzat e körben hatósági feladatait nem tudja ellátni. Mindez jogbizonytalanságot eredményez, ami sérti az Alkotmány 2. § (1) bekezdésében rögzített jogállamiság elvét. Az alkotmányos visszásság kiküszöbölése érdekében az országgyűlési biztos általános helyettese ajánlásában felkérte a főpolgármestert, tegye meg a szükséges intézkedéseket annak érdekében, hogy Budapest Főváros Közgyűlése haladéktalanul alkossa meg a kéményseprő-ipari közszolgáltatás helyi igénybevételének szabályozásáról szóló rendeletet. Az ajánlást elfogadva a fővárosi önkormányzat elküldte a rendelet tervezetét, és jelezte, hogy a pályáztatási eljárás befejeződése után az önkormányzat képviselő-testülete haladéktalanul elfogadja a kötelező kéményseprő-ipari közszolgáltatásra vonatkozó helyi rendeletet. OBH 3168/1997. A Heves Megyei Hírlap, „Sehogy sem fakul a feketelista?” című cikke és a Népszabadság „Közalkalmazottakból fekete bárányok?” című írása adta hírül, hogy az egri önkormányzat jegyzője, 14 volt közalkalmazott felvételének megakadályozása érdekében, körlevelet küldött a költségvetési intézmények vezetőinek. Az országgyűlési biztos a személyiségi jogok sérelmének és a diszkrimináció gyanúja miatt vizsgálatot indított. A vizsgálat megindítása után az egyik érdekelt panaszt nyújtott be, melyben kifogásolta, hogy az önkormányzat jegyzője körlevélben figyelmeztette az önkormányzat költségvetési intézményeinek vezetőit, hogy nem szerencsés, ha őt és társait alkalmazzák.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes